הנרי הוליס הורטון

הנרי הוליס הורטון (באנגלית: Henry Hollis Horton; ) היה עורך דין, חוואי ופוליטיקאי אמריקאי מטנסי איש המפלגה הדמוקרטית, שכיהן כיושב ראש הסנאט של טנסי ב-1927, ומתוקף תפקידו זה, כאשר נפטר המושל אוסטין פיי, כיהן אחריו ועד 1933 כמושל טנסי ה-36.
ראשית חייו
הנרי הוליס הורטון נולד בעיירה פרינסטון שבאלבמה, כאחד מ-12 ילדיהם של הכומר הבפטיסטי הנרי הוליס הורטון, ושל אן (לבית מור) הורטון. הוא התחנך באקדמיית סקוטסבורו שבאלבמה, וב-1888 סיים את לימודיו בקולג' וינצ'סטר שבטנסי. הוא עבר להילסבורו שבטקסס כדי ללמד שם בבית ספר, ולאחר כשנה שב לטנסי. בראשית שנות ה-90 למד הורטון משפטים באוניברסיטת הדרום  שבסוואני, טנסי.

ב-1894 התקבל הורטון ללשכת עורכי הדין, ועסק במקצוע במחוז פרנקלין שבטנסי. הוא החזיק בכמה משרות מקומיות, כולל מנהל בית ספר ונציב בחירות, ועבד כמנהל של בנק בווינצ'סטר.

ב-1896 נשא הורטון לאישה את אדלין וילהויט, ולשנים נולד בן אחד. בשנים 1907–1909 כיהן הורטון כחבר בית הנבחרים של טנסי מטעם מחוז פרנקלין. הוא תמך בחוק היובש. ב-1911 עבר הורטון עם משפחתו למחוז מרשל שבטנסי. הוא ניהל חווה וטחנת קמח שהוקמה על ידי משפחת רעייתו על נהר דאק, ליד צ'פל היל.
מושל טנסי
ב-1926 נבחר הורטון לסנאט של טנסי מטעם מחוזות מרשל ולינקולן. הוא נבחר כנשיא הסנאט. ב-2 באוקטובר 1927 נפטר המושל אוסטין פיי בעת כהונתו, ומתוקף תפקידו על פי סדר הירושה, הושבע הורטון כמושל טנסי ה-36.

כמי שלא היה מצוי במערכות הבחירות המדינתיות, פנה הורטון ליועצו משכבר הימים של פיי, לוק לי, המוציא לאור של העיתון נאשוויל טנסיאן, כדי שיסייע לו במסע הבחירות לבחירה מחדש ב-1928. יריביו של לי, הבוס הפוליטי מממפיס, אדוארד הול קרמפ, והבוס הפוליטי מנאשוויל הילרי האוס, תמכו בהיל מקאליסטר, שהובס על ידי פיי ב-1926. מועמד שלישי, לואיס ס. פופ, שאף גם הוא לזכות במועמדות המפלגה הדמוקרטית, וזכה לגיבוי אלמנתו של פיי. לאחר מערכת בחירות מקדימות קשה, זכה הורטון במועמדות המפלגה לתפקיד המושל לאחר שקיבל 97,333 קולות, מול 92,017 הקולות של מקאליסטר ו-27,779 הקולות של פופ. בבחירת הכלליות הביס הורטון את מועמד המפלגה הרפובליקנית ראלי הופקינס ביחס קולות של 195,546 מול 124,733.

במהלך תקופת כהונתו השנייה של הורטון כמושל, החלו הוא ולי לעשות שימוש במערכת הפטרונות כדי לחלק משרות בממפיס בניסיון להחליש את השפעתו של קרמפ שם. קרמפ, שהתמודד לבית הנבחרים של ארצות הברית, וביקש להתמקד במסע הבחירות שלו, הסכים לתמוך במרוץ של הורטון למשרת המושל ב-1930 אם הוא ולי יחדלו לספק משרות ליריביו. כשקרמפ מחוץ לתמונה, הביס הורטון את יריבו המרכזי, למברט אסטס גווין, ביחס קולות של 123,642 מול 88,416 בבחירות המקדימות של הדמוקרטים, ואת סי. ארתור ברוס בבחירות הכלליות ביחס קולות של 144,995 מול 101,285.

ארבעה ימים לאחר בחירתו של הורטון כמושל, בנק טנסי, בבעלותו של שותפו של לי, רוג'רס קאלדוול, הוכרז כחדל פירעון עקב קריסת וול סטריט 1929, והבנקים של קאלדוול ברחבי הדרום הלכו עד מהרה בעקבותיו. הורטון הפקיד יותר מ-6 מילון דולר בכספי המדינה בבנקים של קאלדוול, שכולם הלכו לאבדון.

בחקירה שנוהלה באספה הכללית של טנסי, הועלו האשמות שהורטון קשר קשר עם לי ועם קאלדוול לניהול זרועות של ממשלת המדינה לטובת רווחיהם הפיננסיים האישיים בתמורה לתמיכה הפוליטית של לי. קרמפ ובעלי בריתו תקפו את הורטון על הפקדת כספי המדינה בבנק של בעלי בריתו הפוליטיים. הם גם תקפו את הורטון על הענקת חוזים ללא מכרז לחברת ריצוף הכבישים של קאלדוול. ביוני 1931 התקיימה בבית הנבחרים של טנסי הצבעה על הדחתו של הורטון, אך היא כשלה ברוב של 58 מתנגדים מול 41 תומכים. הורטון סיים את כהונתו ולא התמודד על כהונה נוספות.

במהלך תקופת כהונתו כמושל, המשיך הורטון ביוזמות הרפורמה של פיי. הוא ביטל את מס הקרקעות שהיה בלתי פופולרי בקרב החקלאים, הקים מועצת חנינות, הקים את חטיבת האוויר של טנסי, ופיתח מערכת כבישים משנית. הוא תמך בהצבת פסליהם של אנדרו ג'קסון וג'ון סווייר בהיכל הפסלים הלאומי. לאחר תום כהונתו כמושל, פרש הורטון לחוותו שבמחוז מרשל.

מותו
הנרי הוליס הורטון נפטר בחוותו ב-2 ביולי 1934, ככל הנראה משבץ מוחי. הוא נטמן בבית הקברות וילהויט, ליד צ'פל היל שבמחוז מרשל.

ב-1961 רכשה מדינת טנסי את החווה של הורטון במחוז מרשל מיורשיו. הקרקע הועברה לשימוש כפארק המדינתי הנרי הורטון , שמוקדש לזכרו. חלק מכביש 31 הארצי העובר במחוז מרשל קרוי על שמו של הורטון.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1502

קישורים חיצוניים

 הנרי הוליס הורטון באתר אגודת המושלים הלאומית 
 הנרי הוליס הורטון באתר The Political Graveyard 


הערות שוליים

קטגוריה:אמריקאים ילידי אלבמה
קטגוריה:מושלי טנסי
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של טנסי
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1866
קטגוריה:אמריקאים שנפטרו ב-1934